Diari Oficial de la Generalitat Valenciana


Sumari del DOGV 8738, del 12-02-2020 (2020/1213)

ORDRE 2/2020, de 6 de febrer, de la Conselleria de Justícia, Interior i Administració Pública, per la qual es crea el Servei Comú Processal de l'Arxiu Judicial Territorial de la Comunitat Valenciana, Depòsit de Peces de Convicció i Vehicles.
-------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2020/02/06/2/dof/vci/html**

### Dades del document

Número de DOGV
:   8738

Data del DOGV
:   12-02-2020

Secció del DOGV
:   I. DISPOSICIONS GENERALS

Número del document
:   2020/1213


Data del document
:   06-02-2020

Organisme emissor
:   Conselleria de Justícia, Interior i Administració Pública

Tipus de document
:   Ordre

Anàlisi jurídica

 Descriptors 

:   * Conselleria de Justícia, Interior i Administració Pública
    * legislació

ORDRE 2/2020, de 6 de febrer, de la Conselleria de Justícia, Interior i Administració Pública, per la qual es crea el Servei Comú Processal de l'Arxiu Judicial Territorial de la Comunitat Valenciana, Depòsit de Peces de Convicció i Vehicles. [2020/1213]  
PREÀMBUL  
  
La Llei 19/2003, de 23 de desembre, de modificació de la Llei orgànica 6/1985, d'1 de juliol, del poder judicial, va suposar una reforma en profunditat de l'Administració de justícia que afecta especialment el disseny organitzatiu de l'Oficina Judicial. Amb aquesta es pretén, abans de res, racionalitzar i actualitzar els mitjans personals i materials per a una millor i més ràpida Administració de justícia. En la disposició transitòria quarta estableix que les comunitats autònomes amb competència en matèria d'Administració de justícia, procediran a l'organització de les oficines judicials i unitats administratives en la forma regulada en la mateixa llei.  
La disposició transitòria quinzena del mateix text legal estableix que la determinació per cada administració competent del disseny i l'organització de les oficines judicials radicades en els seus respectius territoris, de conformitat amb l'estructura bàsica i en els termes regulats en aquesta llei, es durà a terme de manera gradual i en funció de les possibilitats organitzatives, tècniques i pressupostàries d'aquestes administracions.  
La Llei orgànica 5/1982, d'1 de juliol, d'Estatut d'Autonomia de la Comunitat Valenciana (modificat per la Llei orgànica 1/2006, de 10 d'abril), recull en l'article 49-1-36a, que la Generalitat té competència exclusiva sobre les matèries següents: «- Administració de justícia, sense perjudici d'allò que disposa la legislació de desenvolupament de l'article 149-1-5a de la Constitució?». Entre els aspectes que abracen les competències assumides per la Generalitat en matèria de justícia es troba el dels arxius judicials, tant en mitjans materials com personals.  
  
El Reial decret 937/2003, de 18 de juliol, de modernització dels arxius judicials, regula l'organització i el funcionament dels arxius judicials, i també el procediment a través del qual s'efectua l'expurgació de la documentació judicial, i estableix en l'article 8 que en cada comunitat autònoma hi haurà com a mínim un Arxiu Judicial Territorial.  
  
El Reial decret 2783/1976, de 15 d'octubre, i l'Ordre ministerial del Ministeri de Justícia de 14 de juliol de 1983, regulen la conservació i destinació de peces de convicció, i la creació de diferents depòsits judicials, entre aquests el de València.  
D'altra banda, mitjançant el Decret 61/2006, de 12 de maig, del Consell, s'aprova el Reglament de funcionament de la Junta d'Expurgació de Documents Judicials i es crea el Fons Històric Judicial de la Comunitat Valenciana.  
L'Oficina Judicial dissenyada per la Llei orgànica 19/2003, suposa, des del punt de vista organitzatiu, la creació de noves estructures destinades a racionalitzar i modernitzar els sistemes de gestió de l'Administració de justícia. I en el pla funcional, imposa als poders públics l'obligació d'adoptar les mesures necessàries per a garantir un servei pròxim, ràpid i de qualitat, d'acord amb la realitat tecnològica de la societat del segle XXI.  
Després de la reforma de 2003, l'Oficina Judicial queda dividida en dos òrgans diferenciats: la Unitat Processal de Suport Directe i els Serveis Comuns Processals. Aquests últims, sense estar integrats en un òrgan judicial concret, assumeixen tasques centralitzades de gestió i suport en actuacions derivades de l'aplicació de les lleis processals.  
D'acord amb les anteriors previsions, en l'àmbit de la Comunitat Valenciana es va dictar l'Ordre 27/2016, de 19 de setembre, de la Conselleria de Justícia, Administració Pública, Reformes Democràtiques i Llibertats Públiques, per la qual es va crear el Servei Comú Processal d'Assumptes Generals en 35 partits judicials. A continuació, mitjançant l'Ordre 5/2017, de 2 de febrer, de la mateixa conselleria, es va completar el disseny, estructura i organització de l'Oficina Judicial, amb la creació dels Serveis Comuns Processals d'Ordenació del Procediment i d'Execució. Va quedar fora de la normativa anterior aquest mateix disseny, estructura i organització concernent als arxius judicials d'àmbit territorial superior al d'un partit judicial, és a dir, que abrace tot el territori de la Comunitat Valenciana.  
No obstant això, en el marc dels serveis comuns, una de les estructures que necessiten major renovació és la dels arxius judicials. La confecció de l'expedient judicial ha sigut objecte d'una evolució progressiva fins a arribar a l'expedient electrònic que facilita l'accés a la informació de manera instantània a tots els que intervenen en el procés; permet l'emissió i recepció de documentació judicial en suport electrònic, en temps real, i facilita la gestió documental, l'arxivament i la conservació en espais més reduïts. Però fins a la completa posada a la disposició de les actuacions judicials en format digital, aquestes han de continuar sent objecte de la seua conservació en paper i altres suports complementaris, que han de ser objecte d'una labor centralitzada i de suport.  
  
A més, l'actual sistema de custòdia i conservació de peces de convicció depositades a la disposició dels òrgans judicials, planteja problemes de molta gravetat, derivats del gran nombre i volum d'aquestes, i que suposa, a més, una elevada càrrega econòmica per a l'Administració. Per això, cal la creació d'un servei comú que en gestione d'una manera centralitzada l'emmagatzematge fins que se'ls done la destinació legal que corresponga.  
En virtut de tot l'anterior, d'acord amb el que es disposa en la normativa esmentada, i fent ús de les facultats que em confereixen l'article 28, lletra e, de la Llei 5/1983, de 30 de desembre, del Consell,  
  
  
ORDENE  
  
CAPÍTOL I  
De la creació del Servei Comú Processal de l'Arxiu   
Judicial Territorial de la Comunitat Valenciana,   
Depòsit de Peces de Convicció i Vehicles  
  
Article 1. Objecte de l'ordre i definició  
1. Aquesta ordre té com a objecte la creació, disseny i organització del Servei Comú Processal de l'Arxiu Judicial Territorial de la Comunitat Valenciana, Depòsit de Peces de Convicció i Vehicles.  
2. S'entén per Servei Comú Processal de l'Arxiu Judicial Territorial de la Comunitat Valenciana, Depòsit de Peces de Convicció i Vehicles, tant el lloc en el qual queden degudament custodiats i classificats els documents judicials i peces de convicció, inclosos els vehicles que es depositen per ordre judicial dictada en un procediment de l'ordre jurisdiccional penal tramitat per un òrgan judicial de la Comunitat, com el servei que es presta.  
3. Constitueixen l'objecte d'arxiu, gestió i custòdia, en els termes que es recullen en aquesta ordre i en totes les resolucions que es dicten per al seu desenvolupament i execució:  
a) El conjunt de documents dels jutjats, tribunals i oficines judicials que integren les actuacions o expedients judicials, així com aquells que hagen sigut aportats a aquests per les parts o tercers, tant si consten per escrit com per mitjans electrònics, informàtics o telemàtics, i qualsevol que siga el suport en què estiguen incorporats.  
b) Les peces de convicció, el depòsit i la custòdia de les quals s'haguera acordat en virtut de resolució judicial.  
  
Article 2. Creació i àmbit d'actuació  
1. Es crea el Servei Comú Processal de l'Arxiu Judicial Territorial de la Comunitat Valenciana, Depòsit de Peces de Convicció i Vehicles, amb àmbit territorial de la comunitat autònoma, que té encomanada la gestió, conservació i custòdia de la documentació remesa pels arxius judicials de gestió i oficines judicials compreses en el seu àmbit, així com les peces de convicció depositades a la disposició dels òrgans judicials de la Comunitat Valenciana, inclosos els vehicles en els quals per ordre judicial dictada en un procediment de l'ordre jurisdiccional penal, tramitat per algun òrgan judicial d'aquest territori, així s'ordene.  
  
2. Sense perjudici de l'existència d'una seu principal, on es concentre el major nombre de documentació i de peces, es podran designar diferents seus de menor superfície on realitzar el depòsit de documentació, peces de convicció i, si és el cas, vehicles, segons la proximitat, disponibilitat, necessitat i urgència d'aquest.  
3. No obstant això, quan es tracte del depòsit de vehicles i altres efectes d'especials característiques que, per la grandària o les necessitats concretes de conservació, així ho requerisquen, la gestió i custòdia material d'aquests podrà ser objecte de contractació a empreses externes, que hauran de complir les instruccions que emanen del director de l'Arxiu.   
4. Aquesta ordre no serà aplicable als documents generats pel Ministeri Fiscal, pels instituts de medicina legal que no s'hagueren incorporat a l'expedient judicial i pels registres civils.  
  
  
CAPÍTOL II  
De les funcions i organització del Servei Comú Processal   
de l'Arxiu Judicial Territorial de la Comunitat Valenciana,   
Depòsit de Peces de Convicció i Vehicles  
  
Article 3. Funcions  
El Servei Comú Processal de l'Arxiu Judicial Territorial de la Comunitat Valenciana, Depòsit de Peces de Convicció i Vehicles, tindrà les funcions següents:  
1. Ordenar, custodiar, conservar i servir la documentació que reben dels Serveis Comuns Processals d'Assumptes Generals, responsables dels arxius judicials de gestió, i les oficines judicials de la província.  
  
2. Ordenar, custodiar, conservar i servir les peces de convicció que reben dels Serveis Comuns Processals d'Assumptes Generals, i depositades a la disposició dels òrgans judicials de la Comunitat Valenciana, mentre no se'ls done la destinació legal que corresponga, de conformitat amb el que s'estableix en el Reial decret 2783/1976, de 15 d'octubre, i en l'Ordre ministerial del Ministeri de Justícia de 14 de juliol de 1983.  
  
3. D'acord amb les previsions contingudes en la normativa a què es refereix l'apartat anterior, exercir el control i seguiment dels depòsits relacionats amb tot tipus de vehicles, motocicletes, ciclomotors, o embarcacions, així com d'aquells altres efectes que, per les seues característiques especials, es troben sota la custòdia d'empreses o entitats externes.  
4. Remetre a la Junta d'Expurgació, almenys una vegada a l'any, les relacions d'expedients en els quals hagen transcorregut els terminis legals de prescripció o caducitat, d'acord amb el procediment establit en l'article 15.2 del Reial decret 937/2003, de 18 de juliol, de modernització dels arxius judicials.  
5. Executar els acords que la Junta d'Expurgació prenga en relació amb els expedients judicials de la seua competència que hagen de ser preservats atés el seu valor historicodocumental, d'acord amb el que s'estableix en l'article 10 del Decret 50/2018, de 27 d'abril, del Consell, pel qual es regula la gestió documental, l'organització i el funcionament dels arxius de la Generalitat, i l'article 12 del Decret 61/2006, de 12 de maig, pel qual s'aprova el Reglament de funcionament de la Junta d'Expurgació de Documents Judicials i es crea el Fons Històric Judicial de la Comunitat Valenciana.  
6. Donar la destinació legal a les peces de convicció depositades en aquest.  
7. Col·laborar amb l'Oficina de Recuperació i Gestió d'Actius, regulada en el Reial decret 948/2015, de 23 d'octubre.  
8. Qualsevol altra funció prevista per als arxius judicials territorials en el Reial decret 937/2003, de 18 de juliol, de modernització dels arxius judicials, o que se'ls atribuïsca legalment o reglamentàriament.  
  
  
Article 4. Organització  
1. De conformitat amb el que es disposa en l'article 9 del Reial decret 937/2003, de 18 de juliol, de modernització dels arxius judicials, al capdavant del Servei Comú Processal de l'Arxiu Judicial Territorial de la Comunitat Valenciana, Depòsit de Peces de Convicció i Vehicles estarà un lletrat o lletrada de l'Administració de justícia de, com a mínim, segona categoria, que tindrà el càrrec de director o directora i que serà designat pel Ministeri de Justícia, així com el personal que determine la relació de llocs de treball, amb les seccions i els equips que, si és el cas, s'hi establisquen.  
2. El personal destinat en el servei comú processal indicat dependrà funcionalment del lletrat director o lletrada directora del servei, i col·laborarà en les tasques que aquest o aquesta els encomane.  
  
  
DISPOSICIÓ DEROGATÒRIA  
  
Única  
Queden derogades totes les disposicions del mateix rang o d'un rang inferior que s'oposen al que es disposa en aquesta ordre.  
  
  
DISPOSICIONS FINALS  
  
Primera. Entrada en funcionament  
El Servei Comú Processal de l'Arxiu Judicial Territorial de la Comunitat Valenciana, Depòsit de Peces de Convicció i Vehicles, entrarà en funcionament en el termini màxim de sis mesos des de l'aprovació inicial de les relacions de llocs de treball pel Ministeri de Justícia.  
  
  
Segona. Destrucció de documentació no judicial  
Els documents que consten en els jutjats, tribunals o oficines judicials que no constituïsquen expedients judicials, i no estiguen afectes a cap expedient judicial, no es consideraran documentació judicial a l'efecte d'aquesta ordre. S'haurà de destruir una vegada deixen de ser útils, llevat que es tracte de material de biblioteca, i en aquest cas se n'ordenarà la remissió a la biblioteca judicial a què pertanga el jutjat, tribunal o oficina judicial.  
  
Tercera. Expedients governatius i de personal  
Tampoc tenen la consideració de documentació judicial els expedients governatius i els de personal, per la qual cosa, una vegada finalitzat el procediment corresponent, hauran de remetre's a la direcció general que tinga les funcions de dirigir, impulsar, coordinar i executar les competències que han sigut atribuïdes a la Generalitat en l'àmbit de l'Administració de justícia, en aplicació de l'Estatut d'Autonomia, de la Llei orgànica del Poder Judicial i de l'article 69.3 de la Llei 5/1983, de 30 de desembre, del Consell, o, si és el cas, a l'administració de la qual depenga el personal indicat.  
  
Quarta. Habilitació per al desplegament d'aquesta ordre   
Es faculta el titular de l'òrgan directiu que tinga assumides les competències en matèria de justícia, per a dictar les disposicions necessàries en aplicació i desplegament del que es disposa en la present ordre en l'àmbit de les seues competències.  
  
Cinquena. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 6 de febrer de 2020  
  
La consellera de Justícia, Interior i Administració Pública,  
GABRIELA BRAVO SANESTANISLAO


Còpia Permalink ELI